मूँगफली वाले ने अपनी बत्‍ती बुझाई और उठकर घर चला गया। यह ज्‍योतिषी के भी उठने का संकेत था, क्‍योंकि अब उसके लिए बिल्‍कुल अंधेरा हो चुका था, केवल हरी रोशनी की एक लकीर कहीं से आती हुई उसके सामने जमीन पर पड़ रही थी। उसने अपनी कौडि़यां और बाकी सामान उठाया और उन्‍हें थैले में रख ही रहा था, कि हरी रोशनी की लकीर मिट गयी। उसने ऊपर देखा तो सामने एक आदमी खड़ा था। शायद कोई ग्राहक है, सोचकर उसने कहा, ''तुम परेशान दिख रहे हो। यहॉं बैठो और मुझसे बात करो, तुम्‍हें अवश्‍य लाभ होगा।'' उस आदमी ने कुछ अस्‍पष्‍ट सा उत्‍तर दिया। ज्‍योतिषी ने अपना आमंत्रण दोहराया। उस आदमी ने अपनी हथेली ज्‍योतिषी की नाक के ठीक नीचे लाकर कहा, ''तुम अपने आप को ज्‍योतिषी कहते हो?'' ज्‍योतिषी को चुनौती मिलती हुई प्रतीत हुई और उसने उसकी हथेली को हरी रोशनी में लाकर देखा और कहा, ''तुम्‍हारा स्‍वभाव..............''